Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 1010/11/5502	Čadca, 1.2.2012
EEČ : 2-37-15-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Čadca
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
že ako otec XXXXX, nar. XXXXX, bytom XXXXX XXXXX, okr. Čadca, žiačky XXXXX, si úmyselne riadne neplnil svoju vyživovaciu povinnosť, k vyživovacej povinnosti bol zaviazaný aj rozsudkom Okresného súdu v Čadci pod sp. zn. 16P 243/2010 zo dňa 15.12.2010, právoplatný 18.05.2011 a to prispievať mesačne 70,-€ na výživnom, ktoré jej mal platiť vždy do 15. dňa v mesiaci vopred,  výživné neplatil v uvedených sumách a lehotách v dobe od mesiaca máj 2011, čím za uvedené obdobie mal zaplatiť 420,- €, uhradil 120,- a na výživnom dlhoval sumu najmenej 300,- €.

Právna veta:
lebo zanikla trestnosť činu
Odôvodnenie:
Uznesením povereného policajta OO PZ XXXXX pod ČVS:ORP-1416/TU-CA-2011 zo dňa 26.10.2011 bolo podľa §  199 ods. 1 Tr. por.  začaté trestné stíhanie a súčasne podľa § 206 ods. 1 Tr. por., vznesené obvinenie XXXXX, pre prečin zanedbania povinnej výživy podľa § 207 odsek 2 Trestného zákona, na tom skutkovom základe, ako je uvedené vo výrokovej časti uznesenia. 

      Dňa 31.01.2012 predložil poverený policajt  PZ spisový materiál s návrhom na zastavenie trestného stíhania, pričom svoj návrh odôvodnil tým, že obvinený výživné v plnej výške uhradil, čím využil ustanovenie §  86  písm. a) Tr. zák. 

     Preskúmaním spisového materiálu bolo zistené, že návrh povereného policajta je dôvodný.

     Svedkyňa - poškodená XXXXX vo výsluchu dňa 17.12.2011 uviedla, že jej otec XXXXX založil účet v banke, kde jej bude, po vzájomnej dohode posielať výživné. Na účet jej uhradil v mesiaci jún 2011 sumu 60,- €, v mesiaci august 2011 sumu 60,- € a v mesiaci november 2011 sumu 110,- €. Okrem toho jej dával mesačne vreckové 20,- €, čo bola do dňa výsluchu suma 160,- €.

     Z takto vykonaného výsluchu je zrejmé, že obvinený XXXXX, ku dňu vykonania výsluchu mal celkovo uhradiť sumu 560,- €, uhradil 390,- € a teda mal dlh na výživnom v sume 170,- €, k čomu je potrebné ku dňu rozhodovania pripočítať aj výživné v mesiaci január 2012, čo je celkový dlh v sume 240,- €.  

    Do spisu boli zabezpečené kópie potvrdení z banky, z ktorých vyplýva, že XXXXX vložil na účet poškodenej dňa 23.12.2011 sumu 100,- € a dňa 23.01.2012 sumu 140,- €, t. j. celkom 240,- €, čím uhradil celú sumu dlžného výživného, čo potvrdila aj matka poškodenej XXXXX.  

     Prečinu zanedbania povinnej výživy podľa § 207 odsek 2 Trestného zákona, sa  dopustí ten, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať alebo zaopatrovať iného.

     Podľa §  86 písm. a) Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

      Podľa ustanovenia § 215 odsek 1 písmeno h) Trestného  poriadku prokurátor zastaví trestné stíhanie, ak zanikla trestnosť činu. 

     Vzhľadom k tomu, že obvinený  využil ustanovenie § 86 písm. a) Trestného zákona a zameškané  výživné v plnej výške uhradil, rozhodol som preto tak, ako je vo výroku tohto uznesenia uvedené a trestné stíhanie obvineného XXXXX som v zmysle § 215 odsek 1 písmeno h) Trestného poriadku   zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor